**Azərbaycan Respublikasının Təhsil İnstitutu (ARTİ)** — Azərbaycan Respublikası Təhsil Nazirliyinin tabeliyində olan elmi-tədqiqat institutu.

Tarixi
------

Azərbaycan Respublikası Bakı şəhəri Xalq Maarifi Şöbəsinin 30 iyun 1930-cu il tarixli, 30 nömrəli və Xalq Maarifi Komissarlığının 29 iyun 1931-ci il tarixli, 87 nömrəli əmrinə əsasən 1931-ci il iyulun 1-də təhsil sahəsində ilk elmi- tədqiqat institutu olan Azərbaycan Elmi-Tədqiqat Pedologiya İnstitutu yaradılmışdır. İnstitutun adı və onun fəaliyyət istiqamətləri bir neçə dəfə dəyişdirilmişdir:

1931-ci ilin iyul ayından 1932-ci ilin oktyabr ayınadək – Azərbaycan Elmi-Tədqiqat Pedologiya İnstitutu;

1932-ci ilin oktyabr ayından 1934-cü ilin oktyabr ayınadək – Azərbaycan Pedologiya və Pedaqogika İnstitutu;

1934-cü ilin oktyabr ayından 1934-cü ilin dekabr ayınadək – Azərbaycan Dövlət Elmi-Tədqiqat Pedaqogika İnstitutu;

1934-cü ilin dekabr ayından 1936-cı ilin avqust ayınadək – Azərbaycan Pedologiya və Pedaqogika İnstitutu;

1936-cı ilin avqust ayından 1937-ci ilin dekabr ayınadək – V. İ. Lenin adına Azərbaycan Dövlət Elmi-Tədqiqat Pedaqogika İnstitutu;

1938-ci ilin yanvar ayından 1938-ci ilin iyun ayınadək – Azərbaycan Elmi-Tədqiqat Pedaqogika İnstitutu;

1938-ci ilin iyun ayından 1946-cı ilin yanvar ayınadək – Azərbaycan SSR Maarif Nazirliyinin Azərbaycan Dövlət Elmi-Tədqiqat Məktəblər İnstitutu;

1946-cı ilin yanvar ayından 1951-ci ilin yanvar ayınadək – Azərbaycan Elmi-Tədqiqat Pedaqogika İnstitutu;

1951-ci ilin yanvar ayından 1977-ci ilin mart ayınadək – Azərbaycan Dövlət Elmi-Tədqiqat Pedaqogika İnstitutu;

1977-ci ilin mart ayından 2000-ci ilin iyun ayınadək – Azərbaycan Elmi-Tədqiqat Pedaqoji Elmlər İnstitutu;

Azərbaycan Respublikası Prezidentinin 13 iyun 2000-ci il tarixli, 349 nömrəli Fərmanı ilə Azərbaycan Respublikası Təhsil Nazirliyinin nəzdindəki Elmi-Metodik Mərkəz və Elmi-Tədqiqat Pedaqoji Elmlər İnstitutunun bazasında Azərbaycan Respublikasının Təhsil Problemləri İnstitutu yaradılmışdır.

Azərbaycan Respublikası Prezidentinin 14 noyabr 2016-cı il tarixli, 1107 nömrəli Fərmanı ilə Azərbaycan Respublikasının Təhsil Problemləri İnstitutunun adı dəyişdirilərək Azərbaycan Respublikasının Təhsil İnstitutu adlandırılmışdır.

Direktorlar
-----------

1. Surxay Hacıyev (1. iyul 1931 – 10. yanvar 1934)
2. Qulam Məmmədov (10. yanvar 1934 – 20. aprel 1935)
3. Yunis Hacıyev (20. aprel 1935 – 17. iyun 1935)
4. İsrafil Şeyxzaman (17. iyun 1935 – 8. avqust 1936)
5. Davud Rəsulzadə (8. avqust 1936 – 25. yanvar 1937)
6. İlyas Musayev (25. yanvar 1937 – 15. oktyabr 1937)
7. Abdulla Salayev (15. oktyabr 1937 – 17. iyun 1938)
8. İsrafil Şeyxzaman (17. iyun 1938 – 20. fevral 1940)
9. Teymur Cabbarlı (20. fevral 1940 – 10. mart 1941)
10. Calal Əfəndiyev (10. mart 1941 – 21. iyul 1944)
11. Məmməd İsaxov (21. iyul 1944 – 22. may 1946)
12. Cəmo Cəbrayılbəyli (22. may 1946 – 16. sentyabr 1950)
13. Mərdan Muradxanov (17. sentyabr 1950 – 16. sentyabr 1950)
14. Bəylər Ağayev (22. may 1946 – 16. sentyabr 1950)
15. Əsədulla Əbdürrəhimov (26. iyul 1952 – 13. aprel 1955)
16. Məmməd Ələkbərov (13. aprel 1955 – 14. oktyabr 1959)
17. Mirzə Məmmədov (14. oktyabr 1959 – 26. sentyabr 1974)
18. Nurəddin Kazımov (26. sentyabr 1974 – 20. may 1976)
19. Zahid Qaralov (20. may 1976 – 21. noyabr 1984)
20. Yəhya Kərimov (21. noyabr 1984 – 29. aprel 1987)
21. Zahid Qaralov (29. aprel 1987 – 2. fevral 1996)
22. Şəmistan Mikayılov (31. yanvar 1996 – 14. iyul 2000)
23. Abdulla Mehrabov (28. fevral 2001–15. avqust 2014)
24. Qulu Novruzov (15. avqust 2014 – 6. aprel 2016)
25. Emin Əmrullayev (2016–27. iyul 2020)
26. Rüfət Əzizov (07.01.2021-)

Fəaliyyəti
----------

ARTİ təhsil sahəsində dövlət siyasətinin həyata keçirilməsində iştirak etməklə, pedaqoji, psixoloji, sosial, iqtisadi, fundamental və tətbiqi tədqiqatlar həyata keçirən, təhsilin bütün pillələri və səviyyələri üçün məzmun hazırlayan, təhsil sistemində tədris-metodiki ehtiyacların müəyyənləşdirilməsi və ödənilməsi, təhsil innovasiyalarının tədqiqi, yaradılması və tətbiqi ilə bağlı nəzəri və praktiki məsələləri araşdıran elmi-tədqiqat müəssisəsidir. Fəaliyyətinin əsas məqsədi təhsilin müxtəlif sahələrində elmi-pedaqoji tədqiqatlar aparmaqla təhsilin inkişafını nəzəri və praktiki cəhətdən təmin etməkdir. ARTİ-nin fəaliyyət istiqamətləri aşağıdakılardan ibarətdir:

— təhsil siyasəti üzrə prioritetlərin müəyyənləşdirilməsivə strateji planlaşdırma istiqamətləri üzrə tədqiqatların aparılması;

— təhsil müəssisələrində keyfiyyət göstəricilərinin artırılması, o cümlədən təhsil imkanlarının genişləndirilməsi və təhsilalanlar üçün bərabər imkanların yaradılması məqsədilə tədqiqatların aparılması;

— elmi-pedaqoji tədqiqatlar və elmi-pedaqoji kadr hazırlığı;

— müxtəlif təhsil pillələri üzrə təhsilin məzmun və qiymətləndirmə standartlarının, nümunəvi (variativ) kurikulumların təhsilin keyfiyyət standartlarının hazırlanması;

— müxtəlif təhsil müəssisələrində təhsilin inklüzivliyi, psixoloji xidmətin təşkil edilməsi, istedadlı uşaqlarla (o cümlədən olimpiadalara hazırlıq) işin düzgün qurulması və tədris resurslarından istifadə sahəsində metodik tövsiyələrin hazırlanması;

— elektron təhsilin inkişafı və elektron məzmunun hazırlanması;

— milli və beynəlxalq qiymətləndirmə tədqiqatlarının həyata keçirilməsi.

İstinadlar
----------

1. ↑  "Arxivlənmiş surət". 2021-04-14 tarixində arxivləşdirilib. İstifadə tarixi: 2018-03-30.
2. ↑  "Arxivlənmiş surət". 2020-10-29 tarixində arxivləşdirilib. İstifadə tarixi: 2018-03-30.

Xarici keçidlər
---------------

* Azərbaycan Respublikasının Təhsil İnstitutunun rəsmi veb-saytı
* Təhsil İşçilərinin Peşəkar İnkişafı İnstitutu
* 4 noyabr 2019-cu il tarixli 433 nömrəli Azərbaycan Respublikası Nazirlər Kabinetinin Qərarı

|  |  |
| --- | --- |
|  Bu şablona bax   Sosial şəbəkələrdə | Facebook |
| Foto, video və audio | Instagram · YouTube |